በመንፈቅ ዓመቱ ከቡና ኤክስፖርት 350 ሚሊዮን ዶላር ገቢ ተገኘ
ባለፉት ስድስት ወራት ወደ ውጭ ከተላከው 104 ሺሕ ቶን ቡና 350 ሚሊዮን ዶላር ገቢ መገኘቱን የእርሻና ተፈጥሮ ሀብት ሚኒስቴር ገለጸ፡፡በዓመቱ መጨረሻ ከቡና ይገኛል ተብሎ የሚጠበቀው የውጭ ምንዛሪ 879 ሚሊዮን ዶላር ሲሆን፣ ይላካል የተባለው መጠን ግን 206 ሺሕ ቶን እንደሆነ በእርሻና ተፈጥሮ ሀብት ሚኒስቴር የግብርና ግብይት ዳይሬክቶሬት ዳይሬክተር አቶ ጌታሁን ቢኮራ ገልጸዋል፡፡ አቶ ጌታሁን ለሪፖርተር እንዳብራሩት፣ በዚህ ዓመት ስድስት ወራት ውስጥ ለውጭ ገበያ የቀረበው ቡና ይላካል ተብሎ ከሚጠበቀው መጠን አኳያ የዓመቱን የግማሽ ዓመት ዕቅድ ያሳካ ነው፡፡በዓለም ገበያ የሚታየው የቡና ገበያ መቀዛቀዝ በዋጋው ላይ ተፅዕኖ ቢያሳድርም፣ ካለፈው ዓመት ተመሳሳይ ወቅት ይልቅ በዚህ ዓመት የተሻለ ውጤት መታየቱን አብራርተዋል፡፡ ይሁንና በበጀት ዓመቱ የሚጠበቀው 879 ሚሊዮን ዶላር ገቢ በመሆኑ፣ በስድስት ወራት ውስጥ የታየው አፈጻጸም ከዓመቱ ዕቅድ ያነሰ ገቢ ሆኖ ይታያል፡፡የኢትዮጵያን ቡና ከሚገዙ መካከል አምስቱ ዋና ዋና አገሮች የመጀመሪያዋ ጀርመን ስትሆን ሳዑዲ ዓረቢያ፣ ጃፓን፣ አሜሪካ እንዲሁም ቤልጂየም በቅደም ተከተል ይከተላሉ፡፡ እነዚህ አገሮች የአገሪቱን የቡና ወጪ ንግድ 40 በመቶ ይሸፍናሉ፡፡ ጃፓን በፀረ አረም ብክለት ሳቢያ ከስድስት ዓመት በፊት አቋርጣው የነበረው የቡና ግዥ አሁን ላይ ተሻሽሎ ወደ ነበረበት ደረጃ መመለሱን የገለጹት አቶ ጌታሁን፣ በዓመት 20 ሺሕ ቶን ቡና በመግዛት ላይ እንደምትገኝ ገልጸዋል፡፡ ከዚህ በተጨማሪ ኢትዮጵያ የሳዑዲ ዓረቢያን 75 በመቶ የቡና ገበያ በማሟላት ትልቁን ድርሻ እንደያዘችና ሙሉ ለሙሉም የሐረር ቡናን በመግዛት ላይ እንደምትገኝ አብራርተዋል፡፡በሌላ በኩል በጃፓን ታዋቂ የቡና ኩባንያ የሆነው ዩሺማ ኮፊ ካምፓኒ (ዩሲሲ) በየዓመቱ በቋሚነት ይካሄዳል ያለውን የቡና ጥራት ውድድር ዘንድሮ ማካሄድ ጀምሯል። ዓርብ የካቲት 25 ቀን 2008 ዓ.ም. በኢትዮጵያ የጃፓን አምባሳደር መኖሪያ ቤት በተካሄደ የቡና ቅምሻ ውድድር ስድስት ቡናዎች ከፍተኛ ደረጃ አግኝተዋል፡፡ ከስድስቱ ሦስቱን ያሸነፈው ከጉጂ ዞን የተወከለው ዩኒየን ያሳተፋቸው ገበሬዎች ናቸው፡፡ አምስተኛውን፣ አራተኛውንና አንደኛውን ደረጃ በማሸነፍ ከገበያ ዋጋ በላይ የ10፣ የ15 እንዲሁም የ30 በመቶ ጭማሪ ያለበት ክፍያ ማግኘት እንደቻሉ ለማወቅ ተችሏል፡፡ ከጃፓን፣ ከእንግሊዝ፣ ከሐዋይና ከሌሎች አገሮች የተውጣጡ የዩሲሲ ኩባንያ ቡና ቀማሾች ደረጃውን አውጥተዋል፡፡በጅማ ዞን በሚገኘው የበለጠ ጌራ ደን ውስጥ የሚበቅለውን የጫካ ቡና በዓለም ገበያ ዕውቅና ለማሰጠት የሚንቀሳቀሰው ዩሲሲ ኩባንያ፣ ከኢትዮጵያ በየዓመቱ ስምንት ሺሕ ቶን ቡና በመግዛት ላይ ይገኛል፡፡ የዩሲሲ ኩባንያ ፕሬዚዳንት ማሳሮ ዩሺማ ለሪፖርተር እንደገለጹት፣ ኩባንያቸው በኢትዮጵያ ቡና ተፈላጊነትና ተፈጥሯዊ ጥራት ላይ ደስተኛ ቢሆንም ዘላቂ ጥራት እንዲኖረው መደረግ አለበት ሲሉ ጥሪ አቅርበዋል፡፡ የጥራት ውድድሩ በየዓመቱ በቋሚነት ኢትዮጵያ ውስጥ እንዲካሄድ ኩባንያቸው መወሰኑንም ገልጸዋል፡፡በመላው ዓለም ከ800 በላይ የቡና መሸጫ መደብሮች ያሉት ዩሲሲ በቻይና፣ በቬትናም፣ በሐዋይ፣ በጃማይካ እንዲሁም በብራዚል ተመሳሳይ የቡና ጥራት ውድድሮችን በማድረግ ይታወቃል፡፡በመላው ዓለም 65 ኩባንያዎችን በሥሩ የሚያስተዳድረው ዩሲሲ ግሩፕ ኩባንያ፣ 4,285 ሠራተኞችን ያስተዳድራል፡፡ ባለው ዓመት ሦስት ቢሊዮን ዶላር ወይም 334.8 ቢሊዮን የን የሽያጭ ገቢ ያስመዘገበው ዩሲሲ፣ እ.ኤ.አ. በ2014 ብቻ 185 ሺሕ ቶን ቡና በዓለም ገበያ ማገበያየት እንደቻለም መረጃዎች ይጠቁማሉ፡፡ 